‹‹በሐዋርያት መካከል ራስ ወዳድ ሆኖ አምላኩን የሸጠ እንዳለ ሁሉ በሕዝብ መካከልም ይሁዳዎች ይጠፋሉ ብሎ ማሰብ ትክክል አይደለም››ሊቀ ትጉሃን ቀሲስ ታጋይ ታደለ የኢትዮጵያ ሃይማኖት ተቋማት ጉባኤ ጠቅላይ ጸሐፊ
ጽጌረዳ ጫንያለው አዲስ አበባ፡- በ12ቱ ሐዋርያት ራስ ወዳድ ሆኖ አምላኩን የሸጠ እንዳለ ሁሉ በሕዝብ መካከልም
ዳግማዊ ይሁዳዎች ይጠፋሉ ብሎ ማሰብ ትክክል እንዳልሆነ
የኢትዮጵያ ሃይማኖት ተቋማት ጉባኤ ጠቅላይ ጸሐፊ ሊቀ ትጉሃን ቀሲስ ታጋይ ታደለ አስታወቁ። ሊቀ ትጉሃን ቀሲስ ታጋይ በተለይ ለአዲስ ዘመን ጋዜጣ እንዳስታወቁት፤ በ12ቱ ሐዋርያት
መካከል ሐዋርያዊ ተልዕኮ ተሰጥቶት ከተላከበት
ሥራ ይልቅ ራሱን ወዶ አምላኩን
የሸጠ ይሁዳ እንዳለ ሁሉ በሕዝብ መካከል፣ የተዘሩ የዲያቢሎስ የግብር ልጅ የሆኑ ዳግማዊ ይሁዳዎች
መኖራቸው የማይቀር ነው።ለዚህም
ማሳያው ብሔርንና የአገር ባለውለታን እየነጠሉ በጅምላ የጨፈጨፉት የህወሓት ጁንታዎች ተጠቃሽ ናቸው። ግን እነዚህ አካላት ትግሬ በመሆናቸው የትግራይ ሕዝብን ይወክላሉ ብሎ ማሰብ የተሳሳተ ምልከታ ነው። የትግራይ ሕዝብ አማኝና ኢትዮጵያዊነቱን አጥብቆ የሚወድ እንደሆነ በርካታ እናቶች ምስክር እንደሚሆኑ የተናገሩት ሊቀ ትጉሃን ቀሲስ ታጋይ ታደለ፣ በቤተ እምነት ውስጥ ሳይቀር ምሽጉን አድርጎ ሕዝብ ለማስፈጀት ሲጥር የነበረው ደግሞ ሌላው ጎራ ነው ብለዋል። እነዚህ አካላት እምነት አልባና ክፉ ሀሳብ ያላቸው ይሁዳዎች ናቸው። ምክንያቱም በሕዝብ ውስጥ መሸሸግና እርስ በርስ ማጠላላት ዋነኛ ተግባራቸው መሆኑን ገልጸዋል። የትግራይ ሕዝብ ይህንን አደረገ ብሎ ከአማራው ጋር ለማጋጨት ብዙ እኩይ ተግባራትን ሲፈጽሙ እንደነበር አመልክተው፣ ሕዝቡ ይህንን ተረድቶ ከሥራቸው ታውቋቸዋላችሁ እንደተባለው ሊያውቃቸው ይገባል ብለዋል። ምንም በማያውቁት በጁንታው ቡድን ለሞቱት ሁሉ እግዚአብሔር ነብሳቸውን በአጸደ ገነት እንዲያኖረው የተመኙት ሊቀ ትጉሃን ቀሲስ ታጋይ፤ ሁኔታው የተደረገው ለኢትዮጵያውያን አስባለሁ ከሚል ለኢትዮጵያውያን ዴሞክራሲ እታገላለሁ ከሚል ቢሆንም ተግባሩ ይህ እንዳልሆነ በግልጽ ታይቷል። ይህን እኩይ ተግባሩም ጥቁር ጠባሳ ሆኖ ሲዘከር ይኖራል። አስተማሪ ሆኖ እንዲያልፍ ግን ሁሉም የበኩሉን ማድረግ እንደሚጠበቅበት አስታውቀዋል። ጁንታው ሃይማኖታዊ መሰረት የሌላቸው፣ ሰብዓዊ ርህራሄ ያልፈጠረባቸው ከግል አልፎ ለቡድን ጥቅምና ሥልጣን የሚስገበገቡና የሚጥሩ አካላት የሞሉበት እንደሆነ የሚያነሱት ጠቅላይ ጸሐፊው፤ 98 በመቶ ሃይማኖተኛ የሆነባት አገር ውስጥ ይህ ለምን ይሆናል የሚለውን እንደማይቀበሉትና እንደ ጁንታው ዓይነት ሃይማኖት አልባ ክፉ ቡድኖች መኖራቸውን ሁሉም ማሰብ እንደሚገባው ጠቁመዋል። እነዚህ አካላትም ሃይማኖትን እንደ ምሽግ እንደዋሻ የሚጠቀሙ ስለሆኑ እነርሱን ከሃይማኖት ጋር አስተሳስሮ ማንሳት ተገቢነት የሌለው ነውም ብለዋል። በማንኛውም ሃይማኖት አስተምሮ መግደል ሀጥያት ቢሆንም እነዚህ አካላት ግን ከመግደል ያለፈ ተግባር ፈጽመዋል ያሉት ሊቀትጉሃን ቀሲስ ታጋይ፤ ጉራፈርዳ ላይ በሄዱበት ጊዜ በንጹሀን ጭፍጨፋ የህወሓት ጁንታ እጅ እንዳለበት ነዋሪዎቹ እንዳስረዷቸው አስታውቀዋል። ይህ ዓይነት ተግባር በየቦታው እየፈነዳ ያለው ሰላም ከማይወዱ፣ ሁልጊዜ ሥልጣን ላይ ብቻቸውን መቀመጥ ከሚፈልጉ፤ ሌላው ሲሰራና ሲለወጥ የሚያማቸው፤ ከእነርሱ ውጭ በአገር ብቻ ሳይሆን በዓለም ላይ እንዲኖር የማይፈልጉ በመሆናቸው እንደሆነ አስረድተዋል። እንደ ሊቀትጉሃን ቀሲስ ታጋይ ገለጻ፤ እነዚህ ሰዎች ኢትዮጵያ ላይ ቢሳካላቸው ተረጋግተው የሚቀመጡ አይደሉም። አፍሪካ ብሎም ዓለምን በእኛ ሥር አድርገን ካልገዛን ከእኛ ውጪ መሆን የለበትም የሚሉና ጦርነት ለማንሳት የሚቃጣቸው ናቸው። በዚህም አሁን እንደ አገር የተሰራው ሥራ የአገርን ክብር ከመመለስም በላይ ነው። በተለይ ኢትዮጵያ የሚለውን ስም ከማስጠበቅ አኳያ ትልቅ ፋይዳ አለው። የጭፍጨፋው ምንጭ አላማው ከሥልጣን እኔ ለምን ገሸሽ ተደረኩ የሚል ነው። ከዚያ ውጪም በሥልጣን ላይ እያሉ ብዙ የተለመዱ ክፉ ተግባራትን ሲሰሩ መኖራቸው ሊያመጣባቸው የሚችለውን ተጠያቂነት ፍርሀትም ሌላው ምክንያት እንደሆነ ጠቁመዋል። ለአብነት ከሕግ ውጪ ፈላጭ ቆራጭ ነበሩ፤ በሕገወጥ መንገድ ሀብት ሲያከማቹ እንደነበር አስታውቀዋል። የእነርሱ ልብ በዲያቢሎስ እጅ የገባና የእርሱን አመራር የተከተለ ነው። የዲያቢሎስ የግብር ልጅ መሆን ደግሞ ፈሪሀ እግዚአብሔርን ከማስነጠቅም በላይ ሰብዓዊነት የሚባለው ነገር ትዝ እንዳይል ያደርጋል። ከጠንካራው ይልቅ ደካማውን እየመረጡ እንዲያጠቁና እናቶች እንዲያዝኑ አድርገዋል። ከዚያ ከፍ ሲልም በክፋት መንፈስ የተደፈነ ልብ ስለያዙ በአስከሬን ቀልደዋል እንደ ጀግና ፎክረዋል። ከተረዱት ተግባሩ የወራዳና ወራዳነት ምግባር ነው ብለዋል። እንደ ሊቀትጉሃን ቀሲስ ታጋይ ማብራሪያ፤ እነዚህ አካላት አገር ከሀዲነት ብቻ አይገልጻቸውም። ከዚያ በላይ አገር የገደሉ ናቸው። ነጭ የደም ሴልን ገሎ አለሁ ማለት ከመሞት አይተናነስምና። ስለዚህም ሕዝቡ ከእነዚህ ተኩላዎች በሁለት ነገር መጠንቀቅ ይኖርበታል። የመጀመሪያው እነዚያ ክፉ ሰዎች የሰሩትን ተግባር ሕዝብ ለሕዝብ ጦርነት እንዲያውጅ በመፈለግ የተደረገ መሆኑን መረዳት ያስፈልጋል። ይህንን ዘግናኝ ተግባርም ሁሉም ማህበረሰብ በነቂስ ወጥቶ ማውገዝና እነርሱን እንደማይገልጽ ማስገንዘብ ይኖርባቸዋል። ሌላው እያንዳንዱ ሰው የእነርሱ ሽንፈት ማስፈጸሚያ እንዳይሆን መጠንቀቅ ይኖርበታል።አዲስ ዘመን ታህሳስ 3/213 